Title: Správa o stave ochrany práce a o činnosti orgánov štátnej správy v oblasti inšpekcie práce za rok 2009 v rezorte ministerstva obrany
Author: veghe
Last saved by: kuntova
Company: MOSR

Príloha D

BOZP pri výkone služby vojaka 
(MO SR)

Zdroj údajov: MO SR  

Informácia
 o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce v rezorte Ministerstva obrany 
Slovenskej republiky v roku 2010 

1. Úvod
Informácia o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce v rezorte ministerstva obrany za predchádzajúci kalendárny rok je  každoročne predkladaná Ministerstvu práce, sociálnych vecí a rodiny Slovenskej republiky (ďalej len „MPSVR SR“) v nadväznosti na bod B.1 uznesenia vlády Slovenskej republiky č. 624 z 9. septembra 2009, ktorým sa mení uznesenie vlády Slovenskej republiky č. 475 z 11. júna 2003 a povinnosť uloženú v bode B.4 ministrovi obrany. Predkladaný materiál dodržiava štruktúru požadovanú MPSVR SR.  
 Uznesením vlády Slovenskej republiky č. 114 z 20. februára 2008 bola schválená Koncepcia bezpečnosti a ochrany zdravia pri práci v Slovenskej republike na roky 2008 – 2012 (ďalej len „Koncepcia BOZP“), v ktorej bolo ministrom jednotlivých rezortov uložené zabezpečiť plnenie priorít Koncepcie BOZP aj vrátane opatrení a úloh uvedených v jej prílohách. Povinnosť plniť úlohy vyplývajúce z Koncepcie BOZP platí pre všetky pracoviská Ministerstva obrany SR, ozbrojených síl, rozpočtových organizácii a príspevkových organizácii, ktoré sú v zriaďovateľskej pôsobnosti Ministerstva obrany SR.

2. Orgány dozoru v oblasti BOZP
V rezorte Ministerstva obrany SR je vykonávaný vlastný dozor nad dodržiavaním povinností v oblasti BOZP v nadväznosti na § 2 odsek 4 zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „zákon č. 125/2006 Z. z.“) inšpektormi práce a inšpektormi pre bezpečnosť technických zariadení (ďalej len „inšpektori práce“). Inšpektori práce dozerajú na dodržiavanie ochrany bezpečnosti zamestnanca v pracovnom alebo služobnom pomere pri práci a pri výcviku. Inšpekcia práce bola vykonávaná na pracoviskách Ministerstva obrany SR (ďalej len „MO SR“), na pracoviskách ozbrojených síl SR (ďalej len „OS SR“) a na pracoviskách rozpočtových a príspevkových organizácií, ktorých zriaďovateľom je MO SR (ďalej len „ RO a PO“).
V rezorte MO SR je vykonávaný vlastný štátny zdravotný dozor nad dodržiavaním všeobecne záväzných právnych predpisov upravujúcich ochranu verejného zdravia v nadväznosti na § 3 ods. d) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov. Povinnosti vyplývajúce z ustanovení uvedeného zákona vykonáva Vojenský ústav hygieny a epidemiológie (ďalej len „VÚHE“). Štátny zdravotný dozor bol vykonávaný na pracoviskách „MO SR, na pracoviskách OS SR, pracoviskách RO a PO, pracoviskách akciových spoločností, ktorých zakladateľom je MO SR a pracoviskách štátneho podniku. 

3. Ciele, úlohy a priority orgánov dozoru v roku 2010
Pozornosť inšpekcie práce MO SR bola v roku 2010 zameraná hlavne na : 

a)	plnenie úloh uložených rezortu obrany v uznesení vlády č.114/2008 z februára 2008  a vyplývajúcich priamo z Koncepcie BOZP,
b)	posudzovanie rizík s dôrazom na oblasť výcviku, 
c)	preverovanie funkčnosti systému riadenia BOZP,
d)	bezpečný technický stav bojovej techniky zavádzanej do ozbrojených síl,
e)	bezpečný technický stav stavebných objektov, 
f)	bezpečný technický stav pracovných priestorov, 
g)	bezpečný stav technických zariadení, v čase ich uvádzania do prevádzky a počas ich prevádzky,
h)	overovanie odbornej spôsobilosti subjektov vykonávajúcich činnosti (odborné prehliadky, odborné skúšky a opravy) na vyhradených technických zariadeniach (ďalej len „VTZ“),
i)	odbornú spôsobilosť obslužného personálu.
Pri komunikácii s funkcionármi zamestnávateľa bola pozornosť orgánov dozoru venovaná aj posudzovaniu rizík a zavádzaniu preventívnych opatrení na minimalizovanie nebezpečenstiev a ohrození vyplývajúcich z pracovného procesu. Posudzovanie technickej dokumentácie objektov a pracovných prostriedkov, súčasťou ktorých sú aj VTZ je jednou z úloh plnených na poli prevencie. 
Inšpektori práce v úzkej spolupráci s odbornou zložkou zamestnávateľa v oblasti BOZP sa v roku 2010 lektorsky podieľali na každoročnom aktualizačnom školení, organizovanom pravidelne pre všetkých bezpečnostných technikov pracovísk MO SR, OS SR a RO a PO,  kde inšpekcia práce MO SR pôsobí ako odborný garant. 
Činnosť inšpektorov pre bezpečnosť technických zariadení MO SR bola do značnej miery zameraná na oblasť overovania plnenia požiadaviek bezpečnosti technických zariadení, teda posudzovanie technických zariadení a ich dokumentácie, overovanie odbornej spôsobilosti osôb, vydávanie osvedčení odbornej spôsobilosti, vydávanie oprávnení na činnosti na VTZ a vykonávanie úradných skúšok VTZ. Pravidelne prebiehajú školenia odborných pracovníkov – revíznych technikov v oblasti elektrických, tlakových a zdvíhacích zariadení pre zabezpečovanie činnosti odborných pracovísk OS SR a vykonávanie odborných prehliadok a odborných skúšok vyhradených technických zariadení techniky OS SR.
Za prínos je považovaná aj dobrá spolupráca s Ministerstvom práce, sociálnych vecí a rodiny SR a s  Národným inšpektorátom práce Košice (ďalej len „NIP“).

4. Subjekty kontrolované dozornými orgánmi
Inšpektori práce MO SR vykonali v uplynulom roku dozorné kontroly u 270 subjektoch pozostávajúcich z pracovísk MO SR a OS SR a z pracovísk RO a PO (tabuľka č.1). Medzi kontrolované objekty v sledovanom období patrili najmä útvary OS SR. 

5. Zistený stav v subjektoch kontrolovaných dozornými orgánmi
V uplynulom roku orgány inšpekcie práce vrátane inšpekcie pre bezpečnosť technických zariadení  zrealizovali 5067 výkonov (tabuľka č. 2). V kontrolovaných útvaroch a zariadeniach bolo zistených 547 porušení dodržiavania pracovnoprávnych predpisov, právnych predpisov a ostatných predpisov na zaistenie BOZP  (tabuľka č. 3). V porovnaní s rokom 2009 bolo v roku 2010 zistených o 213 menej porušení predpisov.
Napriek uvedenému zníženiu počtu porušení dodržiavania pracovnoprávnych predpisov, právnych predpisov a ostatných predpisov na zaistenie BOZP v roku 2010, nie je možné na základe výsledkov z vykonaných inšpekcií vyjadriť jednoznačnú spokojnosť so zaistením oblasti BOZP v útvaroch a zariadeniach, kde bola vykonaná inšpekcia práce. Pozitívny trend z roku 2009 v starostlivosti o VTZ a predovšetkým vo vykonávaní predpísaných opakovaných úradných skúšok pokračoval aj v roku 2010. V prípade zistenia závažných nedostatkov, samotní prevádzkovatelia takéto zariadenia vylučujú z prevádzky. 
 
Zisťované boli nedostatky najmä:
a)	pri plnení povinnosti súvisiacich so zisťovaním nebezpečenstva a ohrozenia, posudzovaním rizika a vypracovaním dokumentu o posúdení rizika pri predovšetkým pri činnostiach vykonávaných počas vojenského výcviku,
b)	pri dodržiavaní predpísanej pracovnej doby profesionálnych vojakov v  prípade činnosti zaradenej do pohotovostného systému vzdušných síl, 
c)	v plnení povinností zamestnávateľa pri starostlivosti o bezpečnosť používaných pracovných prostriedkov - predovšetkým elektrického ručného náradia a elektrických spotrebičov, 
d)	v protokoloch o určení vonkajších vplyvov prostredia - spracovaných podľa neplatných STN,
e)	v starších budovách ostáva ešte viac ako 30% rozvodov elektrickej inštalácie v sústave „TNC“ čo je v rozpore s technickými požiadavkami platnými v EÚ,
f)	pri prideľovaní osobných ochranných pracovných prostriedkov a následne aj pri ich povinnom a správnom používaní zamestnancami.

6. Najzávažnejšie zistenia dozorných orgánov v kontrolovaných subjektoch
K najzávažnejším zisteniam v kontrolovaných útvaroch a zariadeniach patrili  nedostatky na objekte „dielňa opráv techniky“ v Trebišove; predovšetkým boli v zlom technickom stave obvodové steny, vjazdové dvojkrídlové vráta a podlaha dielne. Objekt vykazoval nedostatky aj z hľadiska zabezpečenia ustanovených pracovných podmienok. Ďalším závažným nedostatkom bolo nepriznanie platovej kompenzácie profesionálnym vojakom za výkon pracovných činností na rizikovom pracovisku s rizikovým faktorom hluk.

7. Nápravné opatrenia orgánov dozoru
V uplynulom roku štátny zdravotný dozor orgánu verejného vojenského zdravotníctva MO SR vydal celkom 94 rozhodnutí na ochranu zdravia zamestnancov (tabuľka č. 14), z toho 16 rozhodnutí bolo o vyhlásení rizikových prác, 50 rozhodnutí bolo vydaných k návrhom na schválenie prevádzkových poriadkov a návrhom na ich zmenu a 4 rozhodnutia o návrhoch na uvedenie priestorov do prevádzky. V ostatných prípadoch išlo o vydané pokyny a opatrenia.
Dozorné orgány na záver každej inšpekcie nariadili opatrenia na okamžité odstránenie tých nedostatkov, ktorých charakter si to neodkladne vyžadoval pre odvrátenie hrozby poškodenia zdravia alebo ohrozenia života človeka. Na odstránenie nedostatkov v prípadoch, kde si odstránenie nedostatkov vyžadovalo zložitejší postup a bezprostredne neohrozovali životy zamestnancov, boli následne prijaté termínované opatrenia.

8. Sankčné opatrenia
 Sankčné postihy boli uplatňované formou  zákazu činnosti,  zastavenia prevádzky, osobných postihov zodpovedných zamestnancov a iných postihov, ale vždy len v rámci prevencie a výchovy. V rezorte obrany v hodnotenom období inšpekcia práce, ani štátny zdravotný dozor orgánu verejného vojenského zdravotníctva MO SR neuložili pokuty kontrolovaným útvarom a zariadeniam  z dôvodu, že nedostatky boli v stanovených termínoch odstránené. 

9. Stav a vývoj pracovných úrazov, rizikových prác a chorôb z povolania
Na pracoviskách, ktoré podliehajú dozoru inšpekcie práce MO SR nebol v roku 2010 zaregistrovaný ani jeden smrteľný pracovný úraz. Došlo k 20 závažným pracovným úrazom, tzn. o 1 úraz viac ako v predchádzajúcom roku, čo predstavuje medziročný nárast o 5,3% a  išlo o úrazy, ktorých doba liečenia prekročila lehotu 42 dní. V hodnotenom období bolo zaregistrovaných 519 ostatných pracovných úrazov, tzn. o 85 úrazov menej ako v predchádzajúcom roku, čo predstavuje medziročný pokles o 14,1%. Pokles počtu ostatných pracovných úrazov rezort obrany zaznamenáva už tretí rok za sebou.
V hodnotenom roku v rámci pracovísk MO SR a OS SR neboli zaevidované žiadne nové choroby z povolania. 

10. Medzirezortná spolupráca v oblasti dozoru
Z dôvodu zabezpečenia jednotných postupov pri výkone dozoru inšpekciou práce v Slovenskej republike považujeme za potrebnú spoluprácu a koordináciu inšpekčných činností s MPSVR SR a s  NIP. 

11. Hodnotenie stavu ochrany práce MO SR v roku 2010 
Z poznatkov získaných z vykonaných inšpekcií vyplynulo, že na pracoviskách MO SR, OS SR, RO a PO i napriek zisťovaným nedostatkom v oblasti BOZP došlo k pozitívnemu zlepšeniu. Nebol zaznamenaný ani jeden smrteľný pracovný úraz, výrazným spôsobom sa znížil počet ostatných pracovných úrazov. Z roka na rok sa zvyšuje povedomie a odbornosť bezpečnostných technikov. Viditeľný bol aj zvýšený záujem o BOZP u samotných zamestnancov, z čoho vyplýva, že si začínajú viac uvedomovať cenu svojho života a svojho zdravia. Výrazným spôsobom narastal počet podaní a sťažností predovšetkým v oblasti porušovania pracovnoprávnych predpisov zo strany zamestnávateľa. Táto skutočnosť napovedá o nedostatkoch v tejto oblasti, ale aj uvedomovaní si oprávnených nárokov zo strany zamestnancov.
Je predpoklad, že zlepšovaním systému riadenia BOZP a so zvýšeným záujmom vedúcich zamestnancov a ostatných zamestnancov sa úroveň stavu ochrany práce v útvaroch a zariadeniach rezortu obrany ešte výraznejšie skvalitní. Veľmi pozitívne hodnotíme veľký záujem odborných pracovníkov v oblasti BOZP o každoročne organizované aktualizačné školenie BOZP pre bezpečnostných technikov, ktoré bolo organizačne zabezpečované odbornými pracovníkmi MO SR a OS SR a metodicky a odborne riadené inšpekciou práce. Aktualizačné školenia boli veľmi účinným prostriedkom na zvyšovanie odbornosti pracovníkov najmä získavaním aktuálnych poznatkov o zmenách v právnych predpisoch, ale aj o ich nutnej aplikácii na rezortné podmienky. Veľkým prínosom boli panelové diskusie a s tým spojené bezprostredné výmeny skúseností z praxe bezpečnostných technikov pri  plnení povinností v oblasti BOZP na jednotlivých útvaroch a zariadeniach. 
V uplynulom roku bolo preškolených rezortnými inšpektormi práce cca 160 bezpečnostných technikov a odborných pracovníkov poverených riešením úloh v tejto oblasti v rezorte ministerstva obrany. Všetkým bezpečnostným technikom, odborným pracovníkom v oblasti BOZP, zástupcom zamestnancov, ale aj riadiacim pracovníkom bolo zo strany inšpektorov práce a inšpektorov pre bezpečnosť technických zariadení na základe požiadania poskytovaná odborná poradenská služba formou rád, metodickej pomoci, prípadne osobných stretnutí, alebo telefonických konzultácií.

12. Opatrenia dozorného orgánu na zlepšenie stavu 
Realizovanie plnenia opatrení a úloh uložených  Koncepciou BOZP v rezorte MO SR bolo zamerané na zníženie počtu pracovných úrazov  a  na zlepšovanie stavu BOZP.  
Vychádzajúc z analýzy najčastejších porušení právnych predpisov zisťovaných pri inšpekčnej činnosti bola zostavovaná obsahová skladba aktualizačných školení bezpečnostných technikov. Pri zistení porušení právnych predpisov u kontrolovaných subjektoch boli  predkladané návrhy opatrení prevádzkovateľom objektov a zariadení na ich odstránenie.
Základnou úlohou rezortu MO SR bolo naďalej  rozvíjať pocit zodpovednosti u vedúcich zamestnancov za bezpečnosť práce na pracovisku a u zamestnancov za ich vlastnú bezpečnosť pri práci. 

13. Charakteristika dozorného orgánu 
13.1 Personálne údaje 
Dozornú činnosť inšpekcie práce MO SR v roku 2010 zabezpečovali traja inšpektori práce, pričom v plnohodnotnom obsadení jedného miesta bol výpadok 11 mesiacov. Dozornú činnosť nad bezpečnosťou technických zariadení zabezpečovali siedmi inšpektori pre bezpečnosť technických zariadení (tlakových a plynových zariadení, zdvíhacích zariadení a elektrických zariadení) odboru dozorných činností a inšpektorátu práce, sekcie majetku a infraštruktúry MO SR.

13.2 Výkony
Inšpektori práce zrealizovali 5067 výkonov. Ťažiskovými oblasťami pri výkone inšpekcie práce bolo zisťovanie funkčnosti systému riadenia BOZP, kontrola stavu vyhradených technických zariadení, posudzovanie rizík, overovanie odbornej spôsobilosti, zisťovanie stavu objektov, pracovísk a pracovných prostriedkov, ale aj vyjadrovanie k pravidlám BOZP. Naďalej pretrváva trend nárastu kontrol dodržiavania pracovnoprávnych predpisov, kde bol nárast výkonov o 126%. Pokles nastal vo vyšetrovaní udalostí a aj v účasti na kolaudačných konaniach z dôvodu útlmu investičnej výstavby v rezorte. Z hodnotenia výkonov vyplýva, že medzi najvýznamnejšie oblasti činnosti inšpektorov práce patrí výchovno–vzdelávacia a poradenská činnosť.

13.3 Poradenská činnosť
Poradenstvo bolo vykonávané v pôsobisku inšpektorov práce, na pracoviskách MO SR, OS SR, ako aj pri školeniach v rámci panelovej diskusie. Ako veľmi účinná forma poradenstva sa nám osvedčila kombinácia priameho výkonu inšpekcie práce a poradenstva. Úlohou inšpekčných orgánov je okrem presadzovania dodržiavania predpisov a zisťovania stavu BOZP kontrolovaného objektu aj povinnosť poskytnúť potrebné odborné rady s cieľom zvyšovania vedomostí funkcionárov zamestnávateľa v tejto oblasti. Je potrebné sústavne zdôrazňovať vedúcim zamestnancom a bezpečnostným technikom, že jedine vzdelávaním, ako najúčinnejšou formou prevencie a následným dôsledným uplatňovaním nových poznatkov je možné zabezpečiť stále efektívnejšiu ochranu zdravia a života v pracovnom procese. 

13.4 Poskytovanie informácií
Poskytovanie informácií v oblasti BOZP považujeme za neoddeliteľnú súčasť poradenstva. Je dôležitá odborná úroveň inšpektorov práce, lebo z toho sa odvíja odborná argumentácia, ktorá jediná dokáže presvedčiť a súčasne  motivovať vedúceho zamestnanca o nevyhnutnosti prijímania opatrení na ochranu zdravia zamestnancov, ale aj uvedomovania si práv zamestnanca na bezpečné pracovné podmienky.

13.5 Sťažnosti a podnety
V uplynulom roku inšpektori práce riešili štyridsať sťažností a podnetov. Všetky sa týkali porušovania pracovnoprávnych predpisov. 

13.6 Príprava predpisov a technická normalizácia
Inšpektori práce sa podieľali prostredníctvom medzirezortných a vnútrorezortných pripomienkových konaní na tvorbe právnych predpisov, ale aj na  tvorbe, prípadne novelizácii interných normatívnych aktov. 

14. Záver
Cieľom inšpekcie práce MO SR je dosiahnuť taký stav, aby sa ochrana života a zdravia zamestnancov pri práci a výcviku stala prirodzenou súčasťou pracovného procesu a aby sa zaradila medzi priority každodenných povinnosti vedúceho zamestnanca a zamestnanca.
Na základe výstupov z inšpekcií dozorných orgánov v oblasti BOZP je možné konštatovať, že v hodnotenom období bola problematike BOZP venovaná zvýšená pozornosť zo strany vedúcich zamestnancov. Pozitívna je  skutočnosť, že v roku 2010 došlo k výraznému zníženiu počtu registrovaných pracovných úrazov, čo je jednou z hlavných úloh koncepcie BOZP SR, ale aj počtu porušení dodržiavania právnych predpisov a ostatných predpisov na zaistenie BOZP  na pracoviskách, ktoré sú v pôsobnosti inšpekcie práce MO SR. 
Všetky opatrenia prijímané v rámci prevencie, ale aj opatrenia prijímané na riešenie zistených nedostatkov prispeli k zlepšeniu stavu v oblasti BOZP, ktorá priamo súvisí so zamestnancom, s jeho pohodou pri práci, jeho zdravím a tým aj  s  kvalitou života.